૧૯૬૭માં ટાઇમ્સ ઑફ ઇન્ડિયા ગ્રુપના કેટલાક લોકો વાજપેયીને મળવા આવ્યા અને કહ્યું કે અમે તમારા જીવન વિશે એક ન્યૂઝ સ્ટોરી બનાવવા ઇચ્છીએ છીએ તો આપના સહયોગની અપેક્ષા છે. ત્યારે વાજપેયીએ મક્કમતા સાથે કહ્યું કે સ્ટોરી જ કરવી હોય તો પંડિત દીનદયાલજી પાસે જાવ, તેમના ચરણોમાં બેસીને જ અમે થોડું ઘણુ શીખ્યા છીએ. વિરોધપક્ષે બેસીને વર્ષો સુધી રાજકીય સંઘર્ષ રૃપે તપસ્યા કર્યા પછી જ્યારે પહેલીવાર વાજપેયી વડાપ્રધાન બન્યા ત્યારે દેશમાં સંઘના અસંખ્ય સ્વયંસેવકોની આંખમાં હર્ષનાં આંસુ છલકાયા હતા. આપણા અટલજી આખરે વડાપ્રધાન બન્યા. એ સમયનો એક પ્રસંગ ગોવાના વર્તમાન રાજ્યપાલ મૃદુલા સિંહાએ વર્ણવ્યો છે. તેમણે લખ્યું છે કે વાજપેયીએ વડાપ્રધાનપદના શપથગ્રહણ કર્યા પછી એક મહિલાએ તેમને બિહારથી પત્ર લખીને જણાવ્યું કે દૂરદર્શન પર અટલજીને શપથ ગ્રહણ કરતા જોઈ રહી હતી. મને એવું લાગ્યું હતું કે જાણે રામનો રાજ્યાભિષેક થઈ રહ્યો છે અને હું કૌશલ્યા છું. એ શિક્ષિત મહિલા એક કૉલેજમાં અધ્યાપિકા છે. પાંત્રીસ વર્ષની મહિલાને ૭૨ વર્ષના વાજપેયી પુત્રવત્ દેખાય છે. શું કારણ હોઈ શકે ? મૃદુલા સિંહા નોંધે છે કે જો એ મહિલાની અનુભૂતિને સત્ય માનીને ચાલીએ તો એ માત્ર તેમની એકની અનુભૂતિ નથી, હજારો ભારતીય મહિલાઓની એવી જ અનુભૂતિ રહી હશે.